text: У самым цэнтры Воршы пачалі накрываць дахам адну з галоўных славутасцяў старажытнага горада – Базыльянскі кляштар, які грамадскасць патрабуе захаваць ужо дзесяць гадоў.
  Будынак быў збудаваны ў ХVІІІ стагоддзі грэка-каталікамі. Затым надышлі цяжкія часы для ўніятаў, пры Расейскай імперыі кляштар быў перададзены праваслаўным. У 1960-я гады камуністы ўзарвалі манастыр, але, збудаваны ў свой час, ён быў настолькі якасны, што частка будынка захавалася і пасля выбуху. У 2005-м на падмурку манастыра аршанская міліцыя хацела пачаць будаўніцтва ізалятара часовага ўтрымання, аднак грамадскія актывісты не дазволілі гэтаму здарыцца. Выканаўчы камітэт горада перадаў Базыльянскі кляштар Віцебскай епархіі праваслаўнай царквы Маскоўскага патрыярхату, але за адзінаццаць гадоў царква так і не зрабіла нічога дзеля кансервацыі будынка. Падчас рэспубліканскага свята Дажынкі Базыльянскі кляштар, які праглядаецца са многіх месцаў Воршы, проста захінулі ў зялёную камуфляжную сетку, але нават пры гэтым несамавіты выгляд будынка даваўся ў знакі мінакам – аршанцам і гасцям горада.
  Яшчэ ў 2009 годзе грамадскасць Воршы пачала скардзіцца на адсутнасць работаў у шматлікія інстанцыі. У 2011-м, праўда, была зацверджана дамова на рэстаўрацыю, а праз год з’явіўся і яе план. Аднак навуковы кіраўнік праекта рэстаўрацыі Мікалай Лук’янчык так і не атрымаў патрэбнай сумы грошай, таму працы былі спынены яшчэ на стадыі планаў. Цэлых сем гадоў праваслаўная царква адзначала ў сваіх лістах, што сродкаў на кансервацыю і далейшую рэстаўрацыю будынка манастыра базыліянаў яна не мае, паўставала лагічнае ў такіх выпадках пытанне: а навошта тады будынак перадалі царкве, а не больш заможнаму гаспадару, які давёў бы маляўнічае месца з вялікай гісторыяй да ладу? І гэта пры тым, што праваслаўнымі быў абвешчаны збор грошай на новую званіцу для іншай царквы, што знаходзіцца літаральна праз паўкіламетра ад занядбанага кляштара. Пра гэта мы пісалі раней.
  Сітуацыя зварухнулася з месца толькі ў жніўні 2016 года. Пасля круглага стала, які адбыўся 28 ліпеня з прыцягненнем прадстаўнікоў Міністэрства культуры Рэспублікі Беларусь, царква нечакана знайшла грошы і праз дванаццаць дзён пачала накрываць будынак кляштара дахам. Фірма “ГрандПром-Мастер”, рабочыя з якой займаюцца дахам цяпер, адзначае, што кляштар будзе накрыты металапрофілем, прычым паспеюць зрабіць гэта да 23 жніўня. Накрываць дахам рабочыя сталі настолькі хутка, што працуюць нават па выходных днях.
  Карэспандэнт нашага радыё прыехаў у Воршу, каб наведаць месца, на якім стаіць будынак колішняга Базыліянскага кляштара і засведчыць: работы па накрыцці дахам сапраўды вядуцца даволі інтэнсіўна.
  Падчас пасяджэння Рады БНК ішла гутарка аб пашырэнні Рады БНК і магчымасці персанальнага сяброўства.
  Аб выніках першага этапу пратэстаў у Беларусі, звязаных з дэкрэтам “аб дармаедах” выступалі Уладзімір Някляеў, Генадзь Фядыніч, Алесь Яўсеенка, Сяргей Верамеенка.
  Пасля гутаркі аб выніках першых пратэстаў, сябры Рады БНК вялі шчырую гутарку аб падрыхтоўцы другога этапу пратэстаў. Па гэтых пытаннях выступілі Яўген Афнагель і Мікалай Статкевіч.
  Сябры Рады мелі сур’ёзную размову і аб стварэнні рэгіянальных вайсковых камісій, разглядалі шэраг іншых пытанняў, звязаных з эканамічнай і палітычнай сітуацыяй, якая сёння склалася ў Беларусі.
  Па буйным гарадам краіны пракацілася хваля пратэстаў супраць дэкрэта аб „дармаедах”. Увесь свет убачыў, што Беларусь прагне перамен. Людзі стаміліся ад паўжабрацкага існавання, ад хлуслівай, безадказнай і карумпаванай улады.
  Нармальнае жыццё прыйдзецца здабываць. Трэба прымусіць уладу адмяніць свае вар’ятскія дэкрэты, адвучыць яе лазіць у нашыя кішэні. Трэба вярнуць народу сапраўднае права абіраць і мяняць уладу.
  17 лютага ў Мінску народны сход прыняў гэтыя патрабаванні да ўлады і даў ёй месяц тэрміна для выканання волі народа. Але ўлада адказала праз сваю „зомбаскрыню” ўжо на наступны дзень. Адказала, як звычайна – хлуснёй і падманам. Гэта зразумела – ім цяжка адразу адмовіцца ад накрадзенага, ад салодкага жыцця за наш кошт.
  Каб прымусіць начальнікаў усіх рангаў і масцей паважаць і слухаць народ, нам прыйдзецца сабрацца і прыйсці да іх яшчэ раз. Сабрацца ў такой колькасці, каб яны зразумелі, што мы не жартуем, што лепш выканаць нашу волю. Інакш можа быць кепска.
  25 сакавіка – гістарычнае свята беларусаў: Дзень Волі. Добры дзень, каб сабрацца дзесяткамі тысяч у цэнтры сталіцы і магутна заявіць волю народа – „Баста!”
  Мы звяртаемся да беларускага народу – пара ўзяць свой лёс ва ўласныя рукі. Выйдзем 25 сакавіка на вуліцы Мінска і пакажам, што народ, а не ўкраўшыя ўладу чыноўнікі, сапраўдны гаспадар беларускай зямлі.
  Мы запрашаем у гэты дзень прыехаць у Мінск людзей з усіх куткоў Беларусі. Калі спатрэбіцца, на наступны дзень мы прыедзем у вашы гарады, каб народнае „Баста!” гучала па ўсёй краіне.
  Нам спатрэбіцца ваша дапамога, каб падрыхтавацца да Дня нашай Волі. Расказвайце сваім сябрам і знаёмым пра яго, прыходзьце самі і прыводзьце іх з сабой.
  Нам спатрэбяцца грошы на лістоўкі, гукаўзмацняльную тэхніку, праезд людзей з рэгіёнаў, дапамогу аштрафаваным. Мы арганізуем збор неабходных сродкаў і звернемся да вас за падтрымкай.
  Мы заклікаем найбольш актыўных далучацца да нашых шэрагаў, каб працаваць разам дзеля лепшай будучыні нашай краіны.